钦定古今图书集成/明伦汇编/氏族典/第260卷 > 王建
## 钦定古今图书集成/明伦汇编/氏族典/第260卷 > 王建

按《魏书王建传》：“建，广甯人也。祖姑为平文后，生昭成
皇帝。伯祖丰，以帝舅贵重。丰子支尚昭成女，甚见亲
待。建少尚公主。登国初，为外朝大人，与和跋等十三
人迭典庶事，参与计谋，从破慕容宝于参合陂。太祖
乘胜将席卷南夏。于是简择俘众有才能者留之，其
馀欲悉给衣粮遣归，建曰：‘纵敌生患’。乃坑之。后从征”
慕容宝，围中山，宝弃城走。太祖将夜入，建贪而无谋，
恐士卒盗乱府库，请俟天明，太祖乃止。是夜，徒河人
共立慕容普𬴊为主，闭门固守。太祖乃悉众攻之，连
日不拔。使人登巢车临城，招其众，皆曰：“群小无知，但
复恐如参合之众，故求全月日之命耳。”太祖闻之，顾
视建而唾其面。中山平，赐建爵濮阳公。卒。